
23.
Par motorkuģa “Līgo” izcelšanai un utilizācijai izlietoto finanšu līdzekļu atgūšanu

2024. gada 8. novembrī Ogres novada pašvaldības dome pieņēma lēmumu “Par finanšu līdzekļu piešķiršanu motorkuģa “Līgo”, reģ. Nr. 3009, izcelšanai no Daugavas” (protokols Nr. 17; 2.), kura lemjošās daļas 1. punktā noteikts [..]: “Piešķirt pabalstu 24 200 EUR (divdesmit četri tūkstoši divi simti eiro) motorkuģa “Līgo”, reģistrācijas Nr. 3009, izcelšanai no Daugavas, pie Parka ielas 3, Lielvārdē, Ogres novadā, nosakot, ka finanšu līdzekļi, kas tiks iegūti kuģa utilizācijas rezultātā tiks izmantoti šī pabalsta samazinājumam.”. Piešķirtie finanšu līdzekļi tika izmantoti motorkuģa “Līgo” izcelšanai no Daugavas un tā utilizēšanai. Faktiskās izmaksas bija 21 659 EUR.
Ogres novada sadarbības teritorijas civilās aizsardzības komisija 2024. gada 1. novembra sēdē, uzklausot kompetento dienestu un speciālistu viedokļus un izvērtējot faktiskos apstākļus, konstatēja, ka saistībā ar motorkuģa “Līgo” atrašanos Daugavā ir radies būtisks apdraudējums cilvēku drošībai un videi un ir nepieciešama Pašvaldības rīcība minēto risku novēršanai.
Ņemot vērā minēto izvērtējumu, Pašvaldības dome 2024. gada 8. novembrī pieņēma lēmumu par finanšu līdzekļu piešķiršanu motorkuģa izcelšanai no Daugavas. Finanšu līdzekļi netika izmaksāti motorkuģa īpašniekam, bet tika izmantoti samaksai par motorkuģa izcelšanas un utilizācijas pakalpojumu. Pašvaldības rīcības mērķis bija novērst Ogres novada sadarbības teritorijas civilās aizsardzības komisijas konstatēto cilvēku drošības un vides apdraudējumu.
Motorkuģis “Līgo” ir izcelts no Daugavas un utilizēts. Faktiski izlietoto Pašvaldības budžeta līdzekļu apmērs – 21 659 EUR (divdesmit viens tūkstotis seši simti piecdesmit deviņi euro), ir mazāks par Pašvaldības domes 2024. gada 8. novembra lēmumā paredzēto finansējuma apmēru.
Pēc motorkuģa izcelšanas un utilizācijas ir novērsts sākotnēji konstatētais cilvēku drošības un vides apdraudējums un ir zināms faktiski izlietoto Pašvaldības budžeta līdzekļu apmērs. Pašvaldība, izvērtējot šobrīd pastāvošos faktiskos apstākļus un Pašvaldības mantiskās intereses, ir konstatējusi pamatu veikt darbības motorkuģa “Līgo” izcelšanai un utilizācijai izlietoto finanšu līdzekļu atgūšanai no motorkuģa īpašnieka.
Izvērtējot jautājumu par turpmāko rīcību, ir ņemta vērā arī Valsts kontroles 2026. gada 14. jūlija revīzijas ziņojumā “Nepilnības finanšu un mantas pārvaldībā Ogres novada pašvaldībā” ietvertā informācija un Pašvaldībai sniegtie ieteikumi, tos vērtējot kopsakarā ar sākotnējā lēmuma pieņemšanas faktiskajiem un tiesiskajiem apstākļiem, šobrīd pastāvošo faktisko situāciju un Pašvaldības mantisko interešu aizsardzību.
Pamatojoties uz Publiskas personas finanšu līdzekļu un mantas izšķērdēšanas novēršanas likuma 2. panta pirmo daļu, Pašvaldību likuma 22. panta pirmās daļas 7. punktu,

balsojot: ar 13 balsīm "Par" (Andris Krauja, Artūrs Mangulis, Atvars Lakstīgala, Dace Veiliņa, Dzirkstīte Žindiga, Egils Helmanis, Ilmārs Zemnieks, Iluta Jansone, Jānis Iklāvs, Pāvels Kotāns, Raivis Rubīns, Raivis Ūzuls, Sarmīte Ozoliņa), "Pret" – 1 (Kārlis Avotiņš), "Atturas" – 3 (Dace Kļaviņa, Santa Ločmele, Uldis Skudra), "Nepiedalās" – nav, 
Ogres novada pašvaldības dome NOLEMJ:

1. Uzdot Ogres novada pašvaldības izpilddirektoram organizēt motorkuģa “Līgo”, reģistrācijas Nr. 3009, izcelšanai no Daugavas un utilizācijai faktiski izlietoto Ogres novada pašvaldības budžeta līdzekļu 21 659 EUR (divdesmit viens tūkstotis seši simti piecdesmit deviņi euro) apmērā atgūšanu no motorkuģa īpašnieka, veicot tam nepieciešamās tiesiskās darbības.
2. Kontroli par lēmuma izpildi uzdot Ogres novada pašvaldības izpilddirektoram.


(Sēdes vadītāja,
domes priekšsēdētāja A. Kraujas paraksts)

